VGI  ควักเงิน 100 ลบ.ซื้อหุ้น “แอดซ์ เจ้าพระยา” 25.01% ลุยสื่อโฆษณาบนเรือโดยสาร
VGI ควักเงิน 100 ลบ.ซื้อหุ้น “แอดซ์ เจ้าพระยา” 25.01% ลุยสื่อโฆษณาบนเรือโดยสาร
VGI ควักเงิน 100 ลบ.ซื้อหุ้น “แอดซ์ เจ้าพระยา” 25.01% ลุยสื่อโฆษณาบนเรือโดยสาร
29 เม.ย. 2562

บริษัท วี จี ไอ โกลบอล มีเดีย จำกัด (มหาชน) หรือ VGI แจ้งว่าเมื่อวันที่ 26 เม.ย. บริษัทได้เข้าลงนามในสัญญาซื้อขายและจองซื้อหุ้น (Share Purchase and Subscription Agreement) (สัญญา SPSA) เพื่อเข้าลงทุนในหุ้นของบริษัท แอดซ์ เจ้าพระยา จำกัด (ACP) ซึ่งเป็นบริษัทจำกัดที่ตั้งขึ้น ภายใต้กฎหมายไทย
โดย ACP ประกอบธุรกิจให้บริการสื่อโฆษณาแต่เพียงผู้เดียวในเรือโดยสาร เรือด่วน เรือข้ามฟาก เรือท่องเที่ยว ที่สัญจรในแม่น้ำเจ้าพระยา และเป็นผู้ให้บริการสื่อโฆษณาประเภทป้ายโฆษณาขนาดใหญ่ตามท่าเรือต่าง ๆ ริมแม่น้ำ
ทั้งนี้ บริษัทจะซื้อหุ้นเดิมของ ACP จากผู้ถือหุ้นของ ACP ได้แก่ Silver Pendulum Limited (ผู้ขายหุ้น ACP) จำนวน 1,429 หุ้น มูลค่าที่ตราไว้หุ้นละ 100 บาท ในราคาหุ้นละ 34,989.50 บาท คิดเป็นมูลค่าทั้งสิ้น 50 ล้านบาท และการจองซื้อหุ้นสามัญเพิ่มทุนของ ACP จำนวน 1,429 หุ้น มูลค่าที่ตราไว้ หุ้นละ 100 บาท ในราคาหุ้นละ 34,989.50 บาท คิดเป็นมูลค่าทั้งสิ้น 50 ล้านบาท รวมเป็นหุ้นของ ACP ที่จะได้มาทั้งหมดจำนวน 2,858 หุ้น มูลค่าที่ตราไว้หุ้นละ 100 บาท คิดเป็นสัดส่วน 25.01% ของจำนวนหุ้นทั้งหมดของ ACP  คิดเป็นมูลค่าลงทุนรวมทั้งสิ้น 100 ล้านบาท
โดยภายหลังจากที่ผู้ขายหุ้น ACP ได้รับชำระราคาซื้อหุ้นเดิมจากบริษัทแล้ว ผู้ขายหุ้น ACP จะนำเงินจำนวน 42.52 ล้านบาท มาจองซื้อหุ้นสามัญเพิ่มทุนของบริษัท ที่บริษัทจะออกและเสนอขายในรูปแบบการออกและเสนอขายหุ้นที่ออกใหม่ต่อบุคคลในวงจำกัด (PP) ตามแบบมอบอำนาจทั่วไป (General Mandate) ซึ่งได้รับอนุมัติจากที่ประชุมสามัญผู้ถือหุ้น ประจำปี 2561 จำนวน 4,485,609 หุ้น ในราคาหุ้นละ 9.48 บาท
ด้านคณะกรรมการบริหาร ครั้งที่ 5/2562 เมื่อวันที่ 26 เม.ย.ที่ผ่านมา มีมติอนุมัติการออกและเสนอขายหุ้นสามัญเพิ่มทุนจำนวน 4,485,609 หุ้น มูลค่าที่ตราไว้หุ้นละ 0.10 บาท ให้แก่ผู้ขายหุ้น ACP โดยกำหนดราคาเสนอขายหุ้นละ 9.48 บาท รวมเป็นเงินจำนวนทั้งสิ้น 42.52 ล้านบาท โดยมีกำหนดวันจองซื้อและวันชำระเงินค่าหุ้นสามัญเพิ่มทุนระหว่างวันที่ 29 เมษายน 2562 ถึง 2 พฤษภาคม 2562